กฎกระทรวงกฎกระทรวงกำหนดหลักเกณฑ์และวิธีการยื่นอุทธรณ์และวิธีพิจารณาอุทธรณ์พ.ศ. ๒๕๕๕[๑] อาศัยอำนาจตามความในมาตรา ๔ และมาตรา ๗๒แห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงสาธารณสุขออกกฎกระทรวงไว้ดังต่อไปนี้ข้อ ๑ การอุทธรณ์ต้องทำเป็นหนังสือและอย่างน้อยต้องมีรายการ ดังต่อไปนี้(๑) วัน เดือน ปี ที่ยื่นอุทธรณ์(๒) ชื่อและที่อยู่ของผู้อุทธรณ์(๓) คำสั่งหรือคำวินิจฉัยอันเป็นเหตุให้อุทธรณ์ พร้อมทั้งข้อเท็จจริงข้อโต้แย้งหรือข้อกฎหมาย และเหตุผลที่ยกขึ้นอ้างอิงในคำอุทธรณ์โดยชัดแจ้ง(๔) ความประสงค์หรือคำขอของผู้อุทธรณ์(๕) ลายมือชื่อของผู้อุทธรณ์ในกรณีที่ผู้อุทธรณ์ประสงค์จะยื่นเอกสารหรือหลักฐานประกอบการพิจารณาอุทธรณ์ให้ผู้อุทธรณ์ยื่นพร้อมคำอุทธรณ์ข้อ ๒ คำอุทธรณ์ให้ยื่นต่อนายทะเบียนณ สถานที่ ดังต่อไปนี้(๑) การอุทธรณ์คำสั่งหรือคำวินิจฉัยของนายทะเบียน ให้ยื่นที่สำนักงานสาธารณสุขจังหวัดที่มีคำสั่งหรือคำวินิจฉัยอันเป็นเหตุให้อุทธรณ์หรือที่กรมพัฒนาการแพทย์แผนไทยและการแพทย์ทางเลือก(๒) การอุทธรณ์คำสั่งของผู้อนุญาตให้ยื่นที่กรมพัฒนาการแพทย์แผนไทยและการแพทย์ทางเลือกผู้อุทธรณ์จะส่งคำอุทธรณ์ไปยังนายทะเบียนตามวรรคหนึ่งทางไปรษณีย์ลงทะเบียนตอบรับก็ได้ในกรณีเช่นว่านี้ ให้ถือวันที่ที่ทำการไปรษณีย์รับฝากส่งเป็นวันยื่นอุทธรณ์ข้อ ๓ เมื่อได้รับคำอุทธรณ์ให้นายทะเบียนออกหนังสือรับอุทธรณ์ให้แก่ผู้อุทธรณ์ไว้เป็นหลักฐาน และให้นายทะเบียนตรวจคำอุทธรณ์ในเบื้องต้นหากเห็นว่าเป็นคำอุทธรณ์ที่สมบูรณ์ให้เสนอต่อคณะกรรมการหรือรัฐมนตรี แล้วแต่กรณีภายในสิบห้าวันนับแต่วันที่ได้รับคำอุทธรณ์ หากเห็นว่าคำอุทธรณ์นั้นไม่สมบูรณ์ให้มีหนังสือแจ้งต่อผู้อุทธรณ์เพื่อแก้ไขให้สมบูรณ์ภายในระยะเวลาที่กำหนด ถ้าผู้อุทธรณ์ไม่แก้ไขคำอุทธรณ์ให้สมบูรณ์ภายในระยะเวลาที่กำหนดให้บันทึกไว้แล้วเสนอคำอุทธรณ์ต่อคณะกรรมการหรือรัฐมนตรีแล้วแต่กรณี เพื่อดำเนินการต่อไปข้อ ๔ ในกรณีที่ผู้อุทธรณ์ไม่อาจยื่นเอกสารหรือหลักฐานประกอบการพิจารณาอุทธรณ์พร้อมคำอุทธรณ์ตามข้อ๑ วรรคสอง ผู้อุทธรณ์อาจยื่นเอกสารหรือหลักฐานประกอบการพิจารณาอุทธรณ์เพิ่มเติมต่อนายทะเบียนได้ภายในสิบห้าวันนับแต่วันยื่นอุทธรณ์โดยให้ทำหนังสือชี้แจงเหตุผลที่มิได้ยื่นเอกสารหรือหลักฐานนั้นพร้อมคำอุทธรณ์และให้นำความในข้อ ๒ มาใช้บังคับโดยอนุโลมเมื่อได้รับเอกสารหรือหลักฐานตามวรรคหนึ่งแล้วให้นายทะเบียนเสนอเอกสารหรือหลักฐานดังกล่าวโดยเร็วต่อคณะกรรมการหรือรัฐมนตรีแล้วแต่กรณีข้อ ๕ ภายในกำหนดเวลาการยื่นอุทธรณ์ผู้อุทธรณ์อาจขอแก้ไขเพิ่มเติมคำอุทธรณ์ได้ โดยให้ทำเป็นหนังสือและลงลายมือชื่อของผู้อุทธรณ์พร้อมทั้งชี้แจงข้อเท็จจริงและเหตุผลของการแก้ไขเพิ่มเติม ยื่นต่อนายทะเบียน ณสถานที่ที่ยื่นคำอุทธรณ์ โดยให้นำความในข้อ ๒ วรรคสอง มาใช้บังคับโดยอนุโลมและให้นายทะเบียนเสนอคำอุทธรณ์ที่ขอแก้ไขเพิ่มเติมต่อคณะกรรมการหรือรัฐมนตรี แล้วแต่กรณีภายในเจ็ดวันนับแต่วันที่ได้รับคำขอแก้ไขเพิ่มเติมคำอุทธรณ์ข้อ ๖ เพื่อประโยชน์ในการพิจารณาอุทธรณ์คณะกรรมการหรือรัฐมนตรี แล้วแต่กรณี อาจขอให้ผู้อุทธรณ์ นายทะเบียน ผู้อนุญาตหรือบุคคลอื่นที่เกี่ยวข้อง มาให้ถ้อยคำหรือชี้แจงข้อเท็จจริงหรือให้ส่งเอกสารหรือหลักฐานที่เกี่ยวข้อง เพื่อประกอบการพิจารณาข้อ ๗ ให้คณะกรรมการหรือรัฐมนตรี แล้วแต่กรณีพิจารณาอุทธรณ์ให้แล้วเสร็จภายในหกสิบวันนับแต่วันที่ได้รับคำอุทธรณ์จากนายทะเบียนเว้นแต่มีเหตุจำเป็นอันทำให้ไม่อาจพิจารณาอุทธรณ์ให้แล้วเสร็จภายในระยะเวลาดังกล่าวได้ให้คณะกรรมการหรือรัฐมนตรีขยายระยะเวลาพิจารณาอุทธรณ์ออกไปได้อีกไม่เกินสามสิบวันนับแต่วันที่ครบกำหนดและให้บันทึกเหตุผลที่จำเป็นต้องมีการขยายระยะเวลาพิจารณาอุทธรณ์ไว้ด้วยข้อ ๘ ผู้อุทธรณ์อาจขอถอนคำอุทธรณ์ในเวลาใดๆ ก่อนที่คณะกรรมการหรือรัฐมนตรี แล้วแต่กรณี จะมีคำวินิจฉัยก็ได้โดยให้ทำเป็นหนังสือและลงลายมือชื่อของผู้อุทธรณ์ยื่นต่อนายทะเบียน ณ สถานที่ที่ยื่นคำอุทธรณ์และให้นำความในข้อ ๒ วรรคสอง มาใช้บังคับโดยอนุโลมเมื่อมีการถอนคำอุทธรณ์แล้วให้การพิจารณาอุทธรณ์ของคณะกรรมการหรือรัฐมนตรี แล้วแต่กรณี เป็นอันระงับและให้นายทะเบียนผู้รับคำอุทธรณ์ไว้ตามข้อ ๒ มีคำสั่งจำหน่ายคำอุทธรณ์นั้นเสีย พร้อมทั้งมีหนังสือแจ้งให้ผู้อุทธรณ์ทราบข้อ ๙ คำวินิจฉัยอุทธรณ์ของคณะกรรมการหรือรัฐมนตรีแล้วแต่กรณี ให้ทำเป็นหนังสือ และอย่างน้อยต้องมีรายการ ดังต่อไปนี้(๑) วัน เดือน ปี ที่มีคำวินิจฉัยอุทธรณ์(๒) ข้อเท็จจริงที่นำมาใช้ประกอบคำวินิจฉัย(๓) ข้อกฎหมายและเหตุผลในการวินิจฉัย(๔) ชื่อและลายมือชื่อของกรรมการทุกคนซึ่งร่วมพิจารณาวินิจฉัยอุทธรณ์หรือชื่อและลายมือชื่อของรัฐมนตรีซึ่งพิจารณาวินิจฉัยอุทธรณ์ แล้วแต่กรณีข้อ ๑๐ เมื่อคณะกรรมการหรือรัฐมนตรีแล้วแต่กรณี ได้มีคำวินิจฉัยอุทธรณ์แล้วให้แจ้งให้นายทะเบียนผู้รับคำอุทธรณ์ไว้ตามข้อ๒ ทราบโดยเร็วและให้นายทะเบียนดังกล่าวมีหนังสือแจ้งคำวินิจฉัยอุทธรณ์ให้ผู้อุทธรณ์ทราบภายในห้าวันนับแต่วันที่ได้รับแจ้งคำวินิจฉัยอุทธรณ์ให้ไว้ณ วันที่ ๑๔ กุมภาพันธ์ พ.ศ. ๒๕๕๕วิทยา บุรณศิริรัฐมนตรีว่าการกระทรวงสาธารณสุขหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๗๒แห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒บัญญัติให้การยื่นอุทธรณ์และวิธีพิจารณาอุทธรณ์เป็นไปตามหลักเกณฑ์และวิธีการที่กำหนดในกฎกระทรวงจึงจำเป็นต้องออกกฎกระทรวงนี้ปริยานุช/ผู้จัดทำ๑๕ มีนาคม ๒๕๕๕ปณตภร/ผู้ตรวจ๑๙ มีนาคม ๒๕๕๕[๑] ราชกิจจานุเบกษาเล่ม ๑๒๙/ตอนที่ ๒๕ ก/หน้า ๑/๑๔ มีนาคม ๒๕๕๕